作者:李白
標題:金門答蘇秀才
內容:君還石門日，朱火始改木。春草如有情，山中尚含綠。折芳愧遙憶，永路當日勖。遠見故人心，平生以此足。巨海納百川，麟閣多才賢。獻書入金闕，酌醴奉瓊筵。屢忝白雲唱，恭聞黃竹篇。恩光照拙薄，雲漢希騰遷。銘鼎倘雲遂，扁舟方渺然。我留在金門，君去臥丹壑。未果三山期，遙欣一丘樂。玄珠寄象罔，赤水非寥廓。願狎東海鷗，共營西山藥。棲巖君寂滅，處世餘龍蠖。良辰不同賞，永日應閒居。鳥吟簷間樹，花落窗下書。緣溪見綠筱，隔岫窺紅蕖。采薇行笑歌，眷我情何已。月出石鏡間，松鳴風琴裡。得心自虛妙，外物空頹靡。身世如兩忘，從君老煙水。